**1. Да ли предузетници могу да аплицирају?**

Да, али само предузетници који воде пословне књиге по систему ***двојног*** књиговодства, док предузетници који воде пословне књиге по систему ***простог*** књиговодства (воде само књигу о пословном промету) не могу.

**2. Да ли на Јавни позив могу да се пријаве предузетници који се паушално опорезују?**

Не. Предузетници који се паушално опорезују не подносе финансијске извештаје односно не воде двојно књиговодство па у том смислу не могу бити корисници средстава.

**3. Уколико ми не буду одобрена сва тражена средства, да ли могу да потпишем уговор на нижи износ?**

Не. Министарство економије учествује у кофинансирању активности **до** 50%, што значи да то учешће може бити и ниже, у зависности од процене Комисије. Ви морате потписати Уговор са реализатором који ће садржати исте елементе (цена, рокови, активност) као и у понуди/предуговору који сте доставили приликом аплицирања.

Уколико наведени елементи буду промењени, Агенција неће моћи да потпише Уговор са Вама, односно средства Вам неће бити пренета.

**4. Да ли могу да аплицирам за увођење стандарда квалитета?**

Увођење стандарда не спада у активности које су предмет дате мере. Национална агенција за регионални развој сваке године расписује Јавни позив за подршку развоју конкурентности малих и средњих предузећа и предузетника где је једна од активности управо и увођење стандарда.

**5. Шта значи елиминациони критеријум „*да је предложена активност у складу са активностима које су предмет Мере“*?**

То значи да ће се приликом прегледања формалне исправности пријаве (да ли је благовремено достављена, да ли је комплетна документација и сл.) оцењивати и усклађеност предложене активности и трошкова са активностима и оправданим трошковима из Јавног позива. Уколико захтев није у складу са предметом Мере, биће дисквалификован тј. неће бити даље оцењиван према критеријумима. Примери неусклађености: аплицирање за набавку нове опреме, увођење стандарда, сертификација и сл.

**6. Да ли је оправдани трошак плата запосленог у предузећу који ради на реализацији иновативне активности?**

Не. Трошкови ангажовања физичких лица и трошкови запослених у предузећу нису оправдани трошкови. Активност мора бити реализована од стране научно-истраживачке организације, факултета, консултантске куће, лабораторије и сл.

**7. Уколико склопимо Уговор са Институтом, а њихов експерт врши испитивање у нашем предузећу, да ли је коришћење опреме и материјала оправдани трошак?**

Не. Само трошкови материјала и коришћења опреме **институције која активност** **реализује**, су оправдани трошкови. Дакле трошкови материјала који су приказани у понуди/предуговору коју је реализатор активности доставио. Ови трошкови ће се признавати само код израде прототипа и тестирања/испитивања и не могу бити већи од 30% вредности укупне активности.

**8. Да ли биланс стања, биланс успеха и статистички анекс за 2010. годину морају бити од АПР-а?**

Не. Потребно је доставити биланс стања, биланс успеха и статистички анекс за 2010. годину који сте доставили АПР-у. Они не морају бити оверени у суду или општини већ само од стране књиговође и директора предузећа/задруге односно предузетника, како би се тиме потврдила тачност података у њему.

**9. Шта од документације мора бити оверено, шта не?**

-пријавни формулар мора бити потписан и оверен од стране законског заступника;

- писмена изјава организације која реализује активност мора бити потписана и оверена од стране заступника;

- понуда/предуговор мора бити потписан од стране заступника организације која је реализатор активности;

- годишњи финансијски извештај за 2010. годину (биланс стања, биланс успеха и статистички анекс) морају бити оверени од стране књиговође и заступника предузећа/задруге односно предузетника;

- потврда Пореске управе да је подносилац захтева измирио све обавезе по основу пореза и доприноса мора бити оригинал;

- патентна исправа или патентно решење или патентни спис и доказ о одржавању патентног права морају бити оригинал;

- потврда надлежног органа да привредном субјекту у последње две године није изречена правоснажна мера забране обављања делатности мора бити оригинал.

Сва наведена документација мора бити достављена у два примерка, што значи да други примерак могу бити само копије.

**10. Шта значи елиминациони критеријум *„да НИО, факултет, лабораторија, консултантска кућа поседују одговарајуће референце за релизацију наведене активности“*?**

Овај критеријум значи да ће се на основу приложене референтне листе и CV главног консултанта гледати да ли реализатор има искуства у реализацији сличних активности. Пример: Предузеће аплицира за развој новог производа/израду прототипа, а институција има одговарајуће референце у области увођења стандарда квалитета. Оваква пријава ће бити дисквалификована односно неће моћи да прође даљу процедуру оцењивања према критеријумима.

**11. Шта значи елиминациони критеријум *„да вредност предложене иновативне активности није већа од једне трећине укупног прихода од продаје у претходној пословној години“*?**

Укупна вредност предложене активности мора бити мања од 1/3 вредности укупног прихода од продаје у 2010. години, износа који ће се гледати из биланса успеха.

**12. На који начин ћете бодовати квалитет предложене иновативне активности и њен утицај на повећање конкурентности?**

Бодовање по наведеном критеријуму је подељено у два дела:

Активности су према значају подљене у три групе, и то: 1) развој новог производа или услуге/увођење новог процеса производње/откуп права на домаћи патент/мали патент и патентну документацију, 2) значајно побољшање постојећег производа или услуге и 3) израда новог дизајна производа/израда маркетинг плана новог производа/услуге.

У зависности од тога коју сте активност изабрали, биће Вам додељен одговарајући број бодова и то тако што активности прве групе носе највише бодова, друге-мање и треће најмање. Овакво рангирање активности је уведено како би се посебно стимулисао развој нових производа и услуга, нових процеса производње и комерцијализација резултата истраживања.

На овај број бодова додају се и бодови које Комисија даје на основу Ваших информација из Пријаве (образца 1), поља 25, 26 и 27. Наиме, на основу ових информација, Комисија одлучује да ли активност има велики значај и доделиће јој већи број бодова или има нижи значај и доделиће јој нижи број бодова.

Збир бодова из оба дела, представља укупан број бодова по првом Критеријуму.

**Веома је важно дати што више информација у Пријави.**

**13. Да ли можете мало ближе објаснити критеријум - *„Предложена висина суфинансирања трошкова иновативне активности из сопствених извора“*?**

Захтеви чији је предлог сопственог учешћа у суфинансирању активности већи од 60% ће добити већи број поена од оних који предлажу да 50% вредности суфинансирају из сопствених извора, а 50% кроз Меру. Овај критеријум уствари оцењује спремност кандидата да улаже у иновативност.

**14. Како ћете оцењивати кретње прихода од продаје у последње две године?**

При бодовању по овом критеријуму из Биланса успеха се гледа Ваш приход од продаје у 2009. години и 2010. години. Уколико остварујете раст, добићете највећи број бодова по овом критеријуму, уколико сте остварили стагнацију мање и уколико бележите пад, нећете добити бодове по овом критеријуму. Што се стагнације тиче, а с обзиром да је веома мала вероватноћа да остварите апсолутну стагнацију, пад или раст до 5% ће се сматрати стагнацијом.

**15. Да ли могу да аплицирам за средства уколико ће ми активност реализовати страна консултантска кућа?**

Средства ће се одобравати само за трошкове уговорних услуга које ће **домаће** научноистраживачке организације, факултети, лабораторије, консултантске куће и друге фирме и организације пружити у реализацији иновативних активности.

**16. Да ли потврда Пореске управе може да буде из априла 2011.?**

С обзиром да морате да докажете да сте измирили све обавезе по основу пореза и доприноса закључно са датумом објављивања јавног позива, потврда коју ћете доставити при аплицирању мора бити издата од стране Пореске управе најраније првог дана отварања Јавног позива.

**17. Да ли могу да аплицирам за набавку софтвера?**

Трошкови набавке софтвера не спадају у оправдане трошкове.